ไอเอ็นจีทุ่ม380ล้านยกเครื่องไอทีสนองลูกค้า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — ไอเอ็นจีรื้อใหญ่ระบบไอทีโครงสร้างองค์กร เปิดทางลูกค้าตรวจสถานะกรมธรรม์ตัวเองได้ไม่ต้องพึ่งตัวแทน
นายราเจซ เสฐฐี กรรมการผู้จัดการใหญ่ และประธานเจ้าหน้าที่บริหาร บริษัท ไอเอ็นจีประกันชีวิต เปิดเผยว่า บริษัทได้เปลี่ยนระบบเทคโนโลยีสารสนเทศ (ไอที) ใหม่ โดยใช้เงินลงทุนถึง 300 ล้านบาท คาดว่าสามารถให้บริการกลางปี 2553 
สำหรับระบบไอทีใหม่นี้ใช้ชื่อว่า แอดมิน เซิร์ฟเวอร์ ที่เปิดให้ลูกค้าตรวจสอบสถานะกรมธรรม์ของตัวเอง รวมถึงตัวแทนสามารถเชื่อมต่อกับบริษัทได้ ทำให้บริการได้อย่างรวดเร็ว รองรับการออกผลิตภัณฑ์ใหม่ๆ ที่มีความซับซ้อนมากขึ้น เช่น ยูนิตลิงก์ กรมธรรม์ลงทุน และยูนิเวอร์แซลไลฟ์ ซึ่งระบบไอทีเดิมไม่สามารถรองรับสินค้าใหม่ๆ ได้ เนื่องจากใช้มากว่า 12 ปีแล้ว
บริษัทยังได้ใช้งบประมาณ 80 ล้านบาท ในการปรับโครงสร้างองค์กรใหม่เพื่อรองรับการขยายธุรกิจที่เติบโต
อย่างต่อเนื่องในอนาคต ประกอบกับปัจจุบันบริษัทมีช่องทางการจำหน่ายที่หลากหลายทั้งช่องทางขายผ่านธนาคาร ขายตรงหรือโทรศัพท์ ช่องทางการขายผ่านตัวแทน จากเดิมที่ขายผ่านตัวแทนเพียงอย่างเดียว โดยได้เพิ่มหน่วยงานลูกค้าสัมพันธ์ ทำหน้าที่ดูแลลูกค้า หน่วยงานการดำเนินงานการจัดจำหน่าย เพื่อสนับสนุนช่องทางขายทั้ง 3 ช่องทาง หน่วยงานพันธมิตรทางธุรกิจ เพื่อหาคู่ค้าทางธุรกิจใหม่ และหน่วยงานการตลาด เพื่อดูแลภาพลักษณ์องค์กร
“การปรับปรุงโครงสร้างองค์กร และ ลงทุนปรับปรุงระบบไอทีใหม่ เพื่อให้สามารถรองรับการบริการแก่ลูกค้าที่มาจากหลายช่องทางจำหน่าย และสามารถให้บริการแก่ตัวกลาง ทั้งตัวแทน ธนาคาร และทางโทรศัพท์"นายราเจซกล่าว
สำหรับปี 2553 บริษัทตั้งเป้าหมายเบี้ยรับรวม 20% สูงกว่าอุตสาหกรรมประกันชีวิตที่คาดว่าจะเพิ่มขึ้น 15% จากปี 2552 ที่มีเบี้ยรับรวม 7,832 ล้านบาท เพิ่มขึ้น 26% ซึ่งสูงกว่าอุตสาหกรรมที่เติบโต 17%
นายชี ชอง รองประธานเจ้าหน้าที่บริหารด้านการประกันของไอเอ็นจี เอเชีย แปซิฟิก กล่าวว่า ปี 2553 มีเป้าหมายที่จะขับเคลื่อนไอเอ็นจีประกันชีวิตทั่วโลกรวมทั้งในประเทศไทย เพื่อบริการให้ตรงตามความต้องการของลูกค้าให้มากที่สุด โดยการแยกธุรกิจประกันชีวิตออกจากกลุ่มธุรกิจอื่นๆ ของไอเอ็นจี ทำให้สามารถกำหนดแผนธุรกิจประกันชีวิตได้ชัดเจนและตรงกับวัฒนธรรมเฉพาะของเอเชียที่มีความหลากหลายต่างจากประเทศอื่นๆ ที่พัฒนาแล้วจะคล้ายๆ กัน ทำให้ไอเอ็นจีมีโอกาสที่จะเติบโตในตลาดเอเชียได้มากขึ้น
"ความเหมือนกันในตลาดเอเชีย คือ มีโอกาสในการเติบโตที่สูง ซึ่งเป็นจังหวะที่ดีในการขยายฐานลูกค้าในแถบนี้ ด้วยการให้บริการได้ตรงกับความต้องการของลูกค้าได้มากขึ้น และเพิ่มงานให้กับประชาชนในเอเชีย รวมทั้งผลักดันให้ธุรกิจประกันชีวิตในเอเชียเติบโตขึ้นด้วย"นายชี กล่าว
สำหรับปี 2552 บริษัท ไอเอ็นจีประกันชีวิต มีเบี้ยลูกค้ารายใหม่ 2,338 ล้านบาท เพิ่มขึ้น 17% รวมเบี้ยรับ 7,832 ล้านบาท เพิ่มขึ้น 26% มีอัตราการต่ออายุของลูกค้าเก่าอยู่ที่ 88% มีกำไรสุทธิตามมาตรฐานบัญชีประกันภัยสากลที่ 53.5% ซึ่งนายราเจซ คาดว่าปี 2553 บริษัทจะสามารถทำกำไรได้สูงกว่าปี 2552 แน่นอน